CELEX: 52013DC0392
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li s-sitwazzjoni ta' defiċit eċċessiv tal-gvern tinġieb fi tmiemha fil-Pajjiżi l-Baxxi

|
			
		
		
		52013DC0392
		
			Rakkomandazzjoni għal RAKKOMANDAZZJONI TAL-KUNSILL bil-għan li s-sitwazzjoni ta' defiċit eċċessiv tal-gvern tinġieb fi tmiemha fil-Pajjiżi l-Baxxi /* COM/2013/0392 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li s-sitwazzjoni ta' defiċit
eċċessiv tal-gvern tinġieb fi tmiemha fil-Pajjiżi l-Baxxi
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b'mod partikolari
l-Artikolu 126(7) tiegħu,
Wara li kkunsidra
r-rakkomandazzjoni mingħand il-Kummissjoni Ewropea,
Billi:
(1)       Skont l-Artikolu 126
tat-Trattat dwar il-Funzjonament tal-Unjoni Ewropea (TFUE), l-Istati Membri
għandhom jevitaw defiċits eċċessivi tal-gvern.
(2)       Il-Patt ta’ Stabbiltà u
Tkabbir huwa bbażat fuq l-għan ta’ finanzi sodi tal-gvern bħala mezz biex
jissaħħu l-kundizzjonijiet għall-istabbiltà tal-prezzijiet u għal tkabbir
sostenibbli b’saħħtu li jwassal għall-ħolqien tal-impjiegi.
(3)       Fit-2 ta' Diċembru 2009
il-Kunsill iddeċieda, skont l-Artikolu 126(6) tat-TFUE, li fil-Pajjiżi
l-Baxxi jeżisti defiċit eċċessiv u ħareġ rakkomandazzjonijiet biex jiġi
kkoreġut id-defiċit eċċessiv sa mhux aktar tard mill-2013[1], skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97
tas-7 ta' Lulju 1997 dwar li titħaffef u li tiġi ċċarata
l-implimentazzjoni tal-proċedura ta' defiċit eċċessiv[2]. Sabiex iġibu d-defiċit
tal-amministrazzjoni pubblika taħt it-3 % tal-PDG b’mod kredibbli u
sostenibbli, l-awtoritajiet Olandiżi kienu rrakkomandati jimplimentaw il-miżuri
fiskali fl-2010 kif previsti fil-baġit tal-2010 u, billi jibdew
il-konsolidazzjoni fl-2011, itemmu s-sitwazzjoni ta’ defiċit eċċessiv sal-2013.
Għal dan l-għan, kienu rrakkomandati li jiżguraw sforz fiskali annwali medju
ta’ ¾% tal-PDG matul il-perjodu 2011-2013, jispeċifikaw il-miżuri li huma
neċessarji biex tinkiseb il-korrezzjoni tad-defiċit eċċessiv sal-2013, jekk
jippermettu l-kundizzjonijiet ċikliċi, u jaċċelleraw it-tnaqqis tad-defiċit
jekk il-kondizzjonijiet ekonomiċi jew baġitarji jkunu aħjar milli mistenni
f’dak iż-żmien. Il-Kunsill kien ukoll stabbilixxa l-iskadenza
tat-2 ta' Ġunju 2010 biex tittieħed azzjoni effettiva.
(4)       Fil-15 ta’ Ġunju
2010, il-Kummissjoni kkonkludiet li fuq il-bażi tat-Tbassir tar-Rebbiegħa
tal-2010 tas-servizzi tal-Kummissjoni, il-Pajjii l-Baxxi kienu ħadu azzjoni
effettiva f'konformità mar-rakkomandazzjoni tal-Kunsill
tat-2 ta’ Diċembru 2009 biex iġibu d-defiċit tal-gvern taħt il-valur
ta' referenza ta' 3 % tal-PDG u qieset li, għaldaqstant, ma kien meħtieġ
l-ebda pass addizzjonali fil-proċedura ta' defiċit eċċessiv. 
(5)       Skont l-Artikolu 3(5)
tar-Regolament (KE) Nru 1467/97, il-Kunsill jista’ jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u jekk
avvenimenti ekonomiċi negattivi mhux mistennija li kellhom konsegwenzi
żvantaġġużi kbar għall-finanzi tal-gvern iseħħu wara l-adozzjoni ta' dik
ir-rakkomandazzjoni. L-avvenimenti ekonomiċi żvantaġġużi mhux mistennija
b'effetti baġitarji żvantaġġużi kbar jitqiesu fl-isfond tat-tbassir ekonomiku
li fuqu hija bbażata r-rakkomandazzjoni tal-Kunsill.
(6)       Skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97,
il-Kunsill meħtieġ jagħmel rakkomandazzjonijiet lill-Istat Membru kkonċernat
bil-ħsieb li tintemm is-sitwazzjoni ta’ defiċit eċċessiv fi żmien determinat.
Ir-rakkomandazzjoni għandha tistabbilixxi żmien massimu ta' sitt xhur għal
azzjoni effettiva li għandha tittieħed mill-Istat Membru kkonċernat biex
jikkoreġi d-defiċit eċċessiv. Barra minn hekk, f’rakkomandazzjoni biex jiġi
kkoreġut defiċit eċċessiv, il-Kunsill għandu jitlob għall-ilħiq ta’ miri baġitarji
annwali li, abbażi tat-tbassir li fuqu tissejjes ir-rakkomandazzjoni, ikunu
konsistenti ma’ titjib minimu annwali fil-bilanċ strutturali, jiġifieri
l-bilanċ aġġustat ċiklikament minbarra miżuri ta’ darba u miżuri temporanji
oħrajn, ta’ mill-inqas 0.5 % tal-PDG bħala valur ta’ referenza.
(7)       It-tbassir tal-Ħarifa
tal-2009 tas-servizzi tal-Kummissjoni, li kien jifforma l-bażi
tar-rakkomandazzjoni tal-Kunsill skont l-Artikolu 126(7) tat-TFUE tat-2
ta’ Diċembru 2009, ipprojjetta li l-ekonomija Olandiża se tiċkien b’4,5 %
fl-2009, segwita minn irkupru modest fl-2010 u l-2011, bi tkabbir fil-PDG ta’
¼% u 1½ % rispettivament. Is-snin 2012 u 2013 kienu lil hinn mill-perjodu
tat-tbassir, iżda taħt l-ipotesi tal-għeluq gradwali tad-distakk negattiv kbir
fil-produzzjoni sal-2015, għall-2012 u l-2013, kien mistenni, tkabbir ogħla
minn dak tal-2011. It-tkabbir tal-PDG fl-2009 naqas bi 3.7 %, anqas milli
mistenni fit-Tbassir tal-Ħarifa tal-2009 tas-servizzi tal-Kummissjoni, u
fl-2010 l-irkupru immexxi mill-esportazzjoni kien ta' 1.6 % u kien aktar
b’saħħtu, iżda fl-2011 it-tkabbir ekonomiku naqas għal 1% u fl-2012 l-ekonomija
Olandiża marret lura għar-riċessjoni. Fl-2011, il-Pajjiżi l-Baxxi, diġà kienu
rreġistraw rati ta’ tkabbir negattivi ta' kull tliet xhur fil-kwarti kollha
minbarra l-ewwel kwart, u fl-2012, l-ekonomija Olandiża ċkienet b’1 %.
It-tkabbir kwart fuq kwart kien kemxejn pożittiv fl-ewwel nofs tas-sena, iżda
minn hemm’il quddiem waqa' sew. Globalment, it-tkabbir tal-PDG irriżulta
notevolment aktar baxx milli seta’ kien mistenni skont il-mudell ta’ rkupru
ċikliku normali u l-kontrazzjoni mdaqqsa tal-ekonomija affettwat b’mod negattiv
l-impjiegi; il-qgħad żdied, it-tkabbir reali tal-pagi qaleb għan-negattiv u
d-domanda domestika naqset. 
(8)       It-Tbassir tar-Rebbiegħa 2013
tas-servizzi tal-Kummissjoni pprojjetta li l-PDG reali se jkompli jonqos b’0.8%
fl-2013, għalkemm it-tkabbir huwa mistenni li jerġa’ lura gradwalment għal
territorju pożittiv mit-tieni nofs tas-sena 'l quddiem. L-iżviluppi kummerċjali
huma mistennija li jikkontribwixxu għall-irkupru, filwaqt li d-domanda
domestika hi mistennija li tibqa' ħażina fl-2013. L-inċertezza fir-rigward
tal-perspettiva ekonomika ġenerali, l-implimentazzjoni tal-proposti ta' riforma
u l-miżuri ta' konsolidazzjoni addizzjonali possibbli jpoġġu piż addizzjonali
fuq id-domanda domestika. Fl-2014, kemm l-esportazzjonijiet kif ukoll
l-importazzjonijiet huma mistennija li jerġgħu jaqbdu r-ritmu u d-domanda
domestika għandha tibda tirkupra bil-mod, biex b'hekk tappoġġja rkupru fraġli,
bil-PDG reali jiżdied b'0.9 %.
(9)       Il-Pajjiżi l-Baxxi kienu
għażlu li jdewmu l-aġġustament fiskali sal-2011. Dan l-approċċ ġie endorsjat
fir-Rakkomandazzjoni tal-Kunsill tal-2009 li speċifikament rrakkomandat li
l-baġit tal-2010 jkun implimentat filwaqt li l-konsolidazzjoni għandha tibda
biss fl-2011. Bi tweġiba, il-Pajjiżi l-Baxxi fasslu pakkett pluriennali ta'
miżuri fil-biċċa l-kbira tagħhom ibbażati fuq in-nefqa matul il-perjodu
2011-2015. L-implimentazzjoni tal-miżuri sal-2013 fil-biċċa l-kbira tagħha
qiegħda fit-triq it-tajba. Wara xi sopraprestazzjoni tal-PDG reali fl-2009 u
fl-2010 meta mqabbel mat-Tbassir tal-Ħarifa tal-2009 tas-Servizzi
tal-Kummissjoni tal-2009 sottostanti għar-Rakkomandazzjoni tal-EDP,
il-prestazzjoni ekonomika fil-Pajjiżi l-Baxxi marret għall-agħar b’mod
sinifikanti mill-2011 ’il quddiem. Dan irriżulta fi żvilupp simili fil-finanzi
pubbliċi, b’xi sovraprestazzjoni inizjali għall-miri baġitarji sal-2011
bis-sena inkluża. Fl-2011, id-defiċit tal-amministrazzjoni pubblika laħaq
l-4.5 % tal-PDG u sussegwentement, tjieb sa -4.1 % tal-PDG fl-2012.
Meta mmorru għall-forzi li xprunaw id-defiċit, iċ-ċaqliq fit-tkabbir ekonomiku
affettwa l-aktar id-dħul tal-gvern. L-irkupru inizjali mill-kriżi finanzjarja,
b’attività ekonomika akbar milli mistennija fl-2010 u l-ewwel parti tal-2011,
għall-bidu wassal għal prestazzjoni pjuttost b’saħħitha fejn jirrigwarda
d-dħul. Madankollu, sussegwentement id-dħul ma laħaqx dak li kien mistenni,
b’mod partikolari fit-tieni nofs tal-2011 u fl-2012, b’riżultat ta’ tkabbir
ekonomiku bati. Dan il-mudell negattiv mistenni jissokta, u b'mod ġenerali
jmexxi miegħu il-prospettiva dgħajfa tad-defiċit. Ix-xejriet ġenerali
jirriflettu sensittività ċiklika tad-dħul li l-Pajjiżi l-Baxxi tipikament
jesibixxu. 
(10)     Skont it-tbassir tas-servizzi
tal-Kummissjoni tar-Rebbiegħa tal-2013, id-defiċit tal-ammnistrazzjoni pubblika
huwa mistenni li jkompli jitjieb għal 3.6 % tal-PDG fl-2013, minħabba
miżuri ta’ konsolidazzjoni mdaqqsa l-aktar fuq in-naħa tad-dħul, notevolment iż-żieda
fir-rata tal-VAT u żieda fis-sisa, filwaqt li fuq in-naħa tan-nefqa l-iffriżar
ta-pagi għall-impjegati taċ-ċivil u n-nuqqas ta' indiċjar tal-kategoriji
tat-taxxa fuq l-introjtu se jikkontribwixxu għall-konsolidazzjoni. Barra minn
hekk, fl-2013 operazzjonijiet sinifikanti ta’ darba se jkollhom impatt fuq
id-defiċit[3].
Il-bejgħ tal-liċenzji ta’ telefonija mobbli 4G u n-nazzjonalizzazzjoni ta’ SNS
Reaal (li t-tnejn se jkollhom impatt fl-2013) b'mod ġenerali jikkanċellaw lil
xulxin. Madankollu, kollox ma’ kollox, il-miżuri ta’ darba għandhom impatt ta'
tnaqqis fuq id-defiċit ta’ madwar 0.2 % tal-PDG, b’mod partikolari dawk
relatati mal-pagamenti tad-dividendi tad-De Nederlandsche Bank u
r-restituzzjoni minn Havenbedrijf Rotterdam tal-kontribuzzjonijiet tal-istat
għat-tkabbir tal-port. Miżuri speċifiċi u miftiehma li jkunu integrati
fil-projezzjonijiet fiskali pluriennali jġorru magħhom iffrankar kontinwu
fl-2014. Barra minn hekk, miżuri ta’ darba li joħorġu minn għejun ta' dividendi
minn De Nederlandsche Bank u imposta tal-kriżi fuq il-banek se jkollhom effett
l-isfel fuq id-defiċit nominali. Minkejja dan, peress li d-dħul hu mistenni li
jibqa' bati fid-dawl ta' rkupru kajman, id-defiċit tal-amministrazzjoni
pubblika hu pprojjettat li jistabbilizza fil-livell ta’ 3.6 % tal-PDG
fl-2014. It-Tbassir tar-Rebbiegħa tal-2013 tas-servizzi tal-Kummissjoni ma
jinkorporax il-pakkett ta’ konsolidament għall-2014 propost mill-gvern f’Marzu
2013 iżda imbagħad jitneħħa temporanjament b’reazzjoni għall-ftehim li ntlaħaq
bejn l-imsieħba soċjali f’April 2013. 
(11)     Riskji ta’ implimentazzjoni
mhux negliġibbli huma mehmuża mal-prospetti fiskali għall-2014 u lil hinn.
Fir-rigward ta’ miżuri integrati fil-ftehim ta' koalizzjoni, dawn ir-riskji
joriġinaw prinċipalment minn kisbiet previsti fl-effiċjenza ppjanati li
jintlaħqu permezz tad-deċentralizzazzjoni tal-kompiti lill-muniċipalitajiet.
Fil-Pajjiżi l-Baxxi, ftehimiet ta’ koalizzjoni kienu tradizzjonalment jiġu
implimentati fil-parti l-kbira mingħajr tibdil. Riċentement, kien hemm diversi
eżempji ta’ bidliet sostantivi, b'reazzjoni pereżempju għar-rivalutazzjoni
tal-pjanijiet oriġinali mis-sħab tal-koalizzjoni jew il-ftehim mas-sħab
soċjali. Fi kwalunkwe każ, id-defiċit nominali previst għall-2014 jissuġġerixxi
li hemm bżonn ta’ miżuri addizzjonali sostanzjali sabiex id-defiċit nominali
jinġieb taħt it-3 % tal-PDG fl-2014.
(12)     Skont it-tbassir aġġornat
tas-servizzi tal-Kummissjoni għar-Rebbiegħa tal-2013, il-bilanċ strutturali
huwa mistenni li jitjieb b’madwar 0,7 % tal-PDG kull sena bħala medja
matul il-perjodu ta’ aġġustament 2010-2013 iżda huwa mbassar li jiddeterjora
fl-2014 b’madwar 0,3 pp. Fuq il-bażi tal-SF2013, l-isforz fiskali annwali matul
il-perjodu 2011-2013 għalhekk ikun qrib it-¾% tal-PDG meħtieġa. Meta aġġustat
għar-reviżjoni sinifikanti 'l isfel fit-tkabbir potenzjali tal-produzzjoni
miż-żmien meta ħarġet ir-rakkomandazzjoni tal-PŻE fl-2009 u għall-impatt
tar-reviżjonijiet dwar il-kompożizzjoni tat-tkabbir ekonomiku fuq id-dħul,
l-isforz strutturali annwali medju (1.1 % tal-PDG) jaqbeż l-isforz fiskali
annwali medju rakkomandat (¾% tal-PDG) matul l-2011-2013 meħtieġ skont
ir-rakkomandazzjoni tal-EDP tal-Kunsill tal-2009 b’marġni sostanzjali.
Il-Pajjiżi l-Baxxi jistgħu għalhekk jitqiesu li ħadu azzjoni effettiva
f’konformità mar-rakkomandazzjoni tal-Kunsill. Għall-perjodu 2011-2013,
l-isforz fiskali ġenerali skont approċċ minn isfel għal fuq jammonta għal 4%
tal-PDG, jew madwar 1.3 % tal-PDG kull sena, ġeneralment maqsuma ugwalment
bejn il-miżuri ta’ dħul u dawk tan-nefqa. Il-valutazzjoni minn isfel għal fuq
tal-miżuri ta’ konsolidazzjoni fiskali li ttieħdu fis-snin 2010-2013 għalhekk
tikkonferma l-konklużjoni li ttieħdet azzjoni effettiva mill-Pajjiżi l-Baxxi. 
(13)     Id-dinamika tad-dejn
fil-Pajjiżi l-Baxxi kienet sfavorevoli. Fl-2008, l-operazzjonijiet sinifikanti tal-gvern
biex jappoġġja l-banek Olandiżi kienu fattur ewlieni li kompla jgħolli
l-proporzjon tad-dejn tal-gvern, li żieduh għall-58.5 % minn 45,3 %
tal-PDG fl-2007. Fil-perjodu 2008-2012 żdied b’mod sostnut għal 71.2% fl-2012.
Skont it-Tbassir tar-Rebbiegħa tal-2013 tas-servizzi tal-Kummissjoni,
il-proporzjon tad-dejn mistenni li jitla' aktar sa 74.6% tal-PDG fl-2013 u
jilħaq 75.8% tal-PDG fl-2014. Fil-biċċa l-kbira dan huwa r-riżultat
tad-defiċits noninali persistenti flimkien ma' tkabbir baxx tal-PDG nominali,
filwaqt li l-operazzjonijiet tal-EFSF u l-ESM attribwiti għad-dejn tal-gvern
għandhom biss effett ta' tkabbir relattivament żgħir. Iż-żieda fil-proporzjon
tad-dejn gross mistennija għall-2013 tinkludi operazzjonjijiet jkabbru d-djun
ekwivalenti għal madwar 1% tal-PDG marbuta man-nazzjonalizzazzjoni ta’ SNS
Reaal fil-bidu tal-2013 (minbarra miżuri li jżidu d-defiċit li jammontaw għal
madwar 0,6 % tal-PDG). 
(14)     Konsistenti mar-regoli
tal-Patt ta’ Stabbiltà u Tkabbir, meta wieħed iqis dawn il-fatturi kollha,
partikolarment id-deterjorament sostanzjali fil-pożizzjoni baġitarja li
tirriżulta minn pożizzjoni ġenerali aktar dgħajfa tal-ekonomija sottostanti
meta mqabbla ma’ dik sottostanti tar-rakkomandazzjoni oriġinali tal-Kunsill
taħt l-Artikolu 126(7) TFUE, tissuġġerixxi li data ta’ skadenza ġdida hija
xierqa għall-korrezzjoni tad-defiċit eċċessiv fl-Olanda sal-2014.
(15)     Fl-isfond ta’ inċertezzi kbar
rigward l-iżviluppi ekonomiċi u baġitarji, il-mira baġitarja rakkomandata
għall-aħħar sena tal-perjodu ta’ korrezzjoni għandha tkun iffissata f’livell li
jkun b’mod ċar taħt il-valur ta’ referenza, sabiex jiggarantixxi l-kisba
effettiva u dewwiema tal-korrezzjoni qabel l-iskadenza mitluba.
(16)     L-għoti ta' sena addizzjonali
għall-korrezzjoni tad-defiċit eċċessiv ikun jabel mal-miri intermedji
tad-defiċit nominali ta' 3.6 % tal-PDG għall-2013 u 2.8% tal-PDG
għall-2014. It-titjib sottostanti fil-bilanċ
tal-baġit strutturali implikat minn dawn il-miri huwa 0.6 % tal-PDG
fl-2013, u 0.7 % tal-PDG fl-2014. B’kollox, biex jintlaħqu l-miri
strutturali msemmija hawn fuq, l-awtoritajiet Olandiżi jeħtiġilhom li jiżguraw
li jitwettaq l-isforz strutturali previst fl-2013 u jadottaw miżuri
addizzjonali ta’ konsolidazzjoni ta’ madwar 1 % tal-PDG fl-2014, minbarra
l-miżuri li diġà huma inklużi fix-xenarju ta’ bażi. Dawn il-miri jikkunsidraw
il-ħtieġa li jkun hemm kumpens għal effetti sekondarji negattivi ta’
konsolidazzjoni fiskali fuq il-finanzi pubbliċi, permezz tal-impatt fuq
it-tkabbir tal-PDG. 
(17)     Ir-rapport tas-sostenibbiltà
fiskali tal-Kummissjoni Ewropea tal-2012 juri li l-Olanda ma taffaċċja l-ebda
riskju ta’ stress fiskali fi żmien qasir. Il-pajjiż huwa f’riskju medju ta'
sostenibbiltà f'terminu medju sa twil ta' żmien. Għalkemm ir-riforma
tal-pensjonijiet tal-2013 huma pass pożittiv importanti, miżuri addizzjonali
huma meħtieġa , b’mod partikolari dawk relatati mat-trażżin tan-nefqa tal-kura
fit-tul, biex jiżguraw bis-sħiħ is-sostenibbiltà fit-tul tal-finanzi pubbliċi.
(18)     Il-Pajjiżi l-Baxxi jissodisfaw
il-kundizzjonijiet għall-estensjoni tal-iskadenza għall-korrezzjoni tad-defiċit
eċċessiv tal-amministrazzjoni pubblika kif stipulat fl-Artikolu 3(5)
tar-Regolament (KE) Nru 1467/97 dwar li titħaffef u li tiġi ċċarata
l-implimentazzjoni tal-proċedura tad-defiċit eċċessiv,
ADOTTA DIN IR-RAKKOMANDAZZJONI:
(1)                   
L-awtoritajiet tal-Pajjiżi l-Baxxi għandhom itemmu
l-qagħda attwali ta’ defiċit eċċessiv mhux aktar tard mill-2014.
(2)                   
Il-Pajjiżi l-Baxxi għandhom jilħqu mira tad-defiċit
nominali ta’ 3.6 % fl-2013 u 2.8 % tal-PDG fl-2014, li hija
konsistenti ma’ titjib fil-bilanċ strutturali ta’ madwar 0.6 % u
0.7 % tal-PDG rispettivament, abbażi tat-Tbassir aġġornat tar-Rebbiegħa
2013 tas-servizzi tal-Kummissjoni. 
(3)                   
Il-Pajjiżi l-Baxxi għandhom jimplimentaw miżuri
pluriennali diġà adottati fil-baġit tal-2013, filwaqt li jkunu lesti li
jikkumpensaw għalihom jekk ir-rendiment tagħhom ikun inqas minn dak attwalment
previst, u jimplimentaw miżuri addizzjonali suffiċjenti biex jiksbu korrezzjoni
tad-defiċit eċċessiv fl-2014. Il-Kunsill jistabbilixxi l-iskadenza tal-[1 ta'
Ottubru] għall-Pajjiżi l-Baxxi biex jieħdu azzjoni effettiva u, skont
l-Artikolu 3(4a) tar-Regolament tal-Kunsill (KE) Nru 1467/97, biex
jirrapportaw fid-dettall dwar l-istrateġija ta' konsolidazzjoni prevista biex
jintlaħqu l-miri.
Barra min hekk, biex jiġi żgurat is-suċċess
tal-istrateġija ta’ konsolidazzjoni fiskali, se jkun importanti li
l-konsolidazzjoni fiskali tkun appoġjata minn riformi strutturali komprensivi,
f’konformità mar-rakkomandazzonijiet tal-Kunsill indirizzati lill-Pajjiżi
l-Baxxi fil-kuntest tas-semestru Ewropew u b’mod partikolari dawk relatati
mal-fergħa preventiva tal-Proċedura tal-Iżbilanċi Makroekonomiċi.
Din ir-Rakkomandazzjoni hija indirizzata
lir-Renju tal-Pajjiżi l-Baxxi. 
Magħmul fi Brussell,
                                                                       Għall-Kunsill
                                                                       Il-President
[1]               Id-dokumenti kollha relatati mal-proċedura tad-defiċit
eċċessiv tal-Pajiżil-Baxxi tinsab hawn:http://ec.europa.eu/economy_finance/economic_governance/sgp/deficit/countries/netherlands_en.htm

[2]               ĠU L 209, 2.8.1997, p. 6.
[3]               Din l-interpretazzjoni fuq il-klassifikazzjoni ta’ dawn
l-operazzjonijiet ma tippreġudikax il-valutazzjoni formali tal-Eurostat.